Medtronic MiniMed 780G -insuliinipumppu, matkapuhelin ja Accu-Chek Guide Link -verensokerimittari. Insuiinipumppu on yhdistetty sokerisensoriin (ei kuvassa), joka mittaa jatkuvasti ihonalaiskudoksen sokeria. Matkapuhelimessa on käynnissä ohjelma, joka vastaanottaa insuliinipumpun tietoja ja lähettää ne potilaan luvalla hoitopaikan käyttöön. Verensokerimittarilla kalibroidaan sensori. 
Medtronic Guardian Sensor 3 -kudossokerisensori ja Link 3 -lähetin kiinnitettynä teipein iholle. Lähetin lähettää viiden minuutin välein glukoosisensorin kudoksesta mittaaman arvon MiniMed 780G -insuliinipumpulle (ei kuvassa). 
Insuliinipumppu, infuusiosetti ja asetinlaitteessa oleva kanyyli. Insuliinisäiliö on yhdistetty infuusiosettiin. Säiliö näytetään irrotettuna pumpusta.
**Insuliinipumppu** on mukana kannettava laite, jota käytetään insuliinin jatkuvaan ihonalaiseen annosteluun diabetespotilailla. Järjestelmään kuuluu kolme osaa:

* pumppu
* kertakäyttöinen insuliinisäiliö (pumpun sisällä)
* infuusiosetti, sisältää ihon alle asetettavan kanyylin sekä letkun, joka yhdistää insuliinisäiliön ja kanyylin

Insuliinipumppuun liitetyn verensokerisensorin käyttö on yleistynyt. Sensori aistii ihonalaisen kudoksen glukoosia ja se voi olla liitettynä pumppuun jatkuvasti tai jaksoittain. Sensori voi myös ohjata pumpun toimintaa. Se voi vähentää insuliinin annostelua, jos verensokeri laskee liikaa tai lisätä insuliinin annostelua, jos verensokeri vastaavasti nousee.

Markkinoilla on myös langaton insuliinipumppu, jossa pumppu kiinnitetään suoraan käyttäjän iholle ja jota käytetään langattomasti.

Insuliinipumppuhoidolla saavutetaan usein paremmat hoitotulokset kuin pistoshoidolla.

Annostelu
---------

Insuliinipumppu annostelee jatkuvasti pieniä määriä pikavaikutteista insuliinia, joka korvaa pitkävaikutteisen insuliinin. Insuliinipumppu annostelee samaa pikavaikutteista insuliinia kahdella tavalla:

* bolusannoksina, jotka annostellaan kattamaan aterian aiheuttama verensokerin nousu tai korjaamaan korkeaa verensokeripitoisuutta
* basaaliannoksena, jota pumppu annostelee jatkuvasti kattamaan insuliinitarpeen yöllä ja aterioiden välillä

Insuliinannokset ovat säädettäviä.

Suomessa käytettävät insuliinipumput
------------------------------------

Suomessa on tällä hetkellä käytössä usean eri valmistajan insuliinipumppuja, esimerkiksi:

* Accu-Chek
* Medtronic
* Omnipod
* Rubin medical
* YpsoPump

Kehittämishankkeita on käynnissä: esimerkiksi Eli Lilly on kehittämässä puoliautomaattista insuliinipumppua.

Langaton OmniPod -insuliinipumpun Pod-osa kiinnitettynä käsivarteen. Lisäksi tarvitaan PDM-laite (Personal Diabetes Manager), jonka avulla käyttäjä voi langattomasti ohjata insuliinin annostelua. Yhtä Podia voidaan käyttää enintään 72 tuntia.

Lähteet
-------

1. 1 2 3  Tyypin 1 diabeteksen hoito *Duodecim Terveyskirjasto*. Viitattu 8.4.2021.
2. 1 2
3. ↑  Tyypin 1 diabeteksen hoito *Duodecim Terveyskirjasto*. Viitattu 8.4.2021.
4. ↑  Medtronic: Medtronic, MiniMed 780G järjestelmä Medtronic Finland Oy. Viitattu 8.4.2021.
5. ↑  Diabetestuotteet *Infucare*.  13.7.2017.  Arkistoitu 10.4.2021. Viitattu 10.4.2021.
6. ↑  Mikko Honkasalo: Tyypin 1 diabetes- ja monipistoshoidon vaikutus HbA1c -tasoon tyypin 1 diabetesta sairastavilla potilailla.  *07.02.2018*, 2018.  Suomalainen Lääkäriseura Duodecim.
7. ↑  Insuliinipumppujärjestelmät | Finland *www.accu-chek.fi*. Viitattu 9.4.2021.
8. ↑  Medtronic Diabetes Suomi *Medtronic Diabetes Suomi*. Viitattu 9.4.2021.
9. ↑  Omnipod Dash insuliinipumppujärjestelmä *Infucare*.  2023. Viitattu 21.2.2023.
10. ↑  Tandem t:slim X2™-insuliinipumppu *Rubin*. Viitattu 3.10.2021.
11. ↑  mylife YpsoPump -insuliinipumppu - mylife Diabetescare – Suomi *www.mylife-diabetescare.com*. Viitattu 9.4.2021.
12. ↑  T1D ry: Eli Lillyltä tulossa puoliautomaattinen hybridipumppu *Diabetesseura T1D ry*.  8.5.2018. Viitattu 9.4.2021.